
ЧӐВАШ РЕСПУБЛИКИН
САККУНӖ

ЧӐВАШ РЕСПУБЛИКИНЧЕ СТУДЕНТСЕН ОТРЯЧӖСЕН 
ӖҪ-ХӖЛНЕ ПАТШАЛӐХ ПУЛӐШАССИ ҪИНЧЕН

Чӑваш Республикин Патшалӑх Канашӗ
2024 ҫулхи ҫӗртме уйӑхӗн 14-мӗшӗнче
йышӑннӑ

1 статья. Ҫак Саккун йӗркелекен ыйтусем
Ҫак Саккун Чӑваш Республикинче студентсен отрячӗсен ӗҫ-хӗлне патшалӑх пулӑшӑвӗ парас право никӗсне, Чӑваш Республикин патшалӑх влаҫӗн органӗсен студентсен отрячӗсен ӗҫ-хӗлне патшалӑх пулӑшас енӗпе пурнӑҫламалли полномочийӗсене тата ҫавнашкал пулӑшӑвӑн майӗсене палӑртать.

2 статья.	Студентсен отрячӗсен ӗҫ-хӗлне патшалӑх пулӑшӑвӗ парас сферӑри хутшӑнусене право енчен йӗркелесси
Студентсен отрячӗсен ӗҫ-хӗлне патшалӑх пулӑшӑвӗ парас сферӑри хутшӑнусене право енчен йӗркелес ӗҫ Раҫҫей Федерацийӗн Конституцийӗ ҫинче никӗсленет, ӑна Федерацин "Раҫҫей Федерацийӗнчи вӗренӳ ҫинчен" 2012 ҫулхи раштав уйӑхӗн 29-мӗшӗнчи 273-ФЗ №-лӗ саккунӗпе, Федерацин "Раҫҫей Федерацийӗнчи ҫамрӑксен политики ҫинчен" 2020 ҫулхи раштав уйӑхӗн 30-мӗшӗнчи 489-ФЗ №-лӗ саккунӗпе, Раҫҫей Федерацийӗн ытти нормативлӑ право акчӗсемпе килӗшӳллӗн туса пыраҫҫӗ тата вӑл ҫак Саккунран, Чӑваш Республикин ытти саккунӗсенчен тата Чӑваш Республикин ытти нормативлӑ право акчӗсенчен тӑрать. 

3 статья. Ҫак Саккунра усӑ куракан тӗп ӑнлавсем тата терминсем
Ҫак Саккун тӗллевӗсем валли ҫак тӗп ӑнлавсемпе тата терминсемпе усӑ кураҫҫӗ:
студентсен отрячӗ – пӗтӗмӗшле вӑтам, вӑтам професси пӗлӗвӗ тата аслӑ пӗлӳ памалли тӗп вӗренӳ программисене алла илекен вӗренекенсен (малалла – вӗренекенсем) обществӑлла пӗрлешӗвӗ, унӑн ӗҫӗ-хӗлӗн тӗллевӗ вӗренӳрен пушӑ вӑхӑтра экономикӑн тӗрлӗ отраслӗнче ӗҫлеме кӑмӑл тӑвакан вӗренекенсене вӑхӑтлӑха ӗҫпе тивӗҫтересси; 
студентсен отрячӗсен ӗҫ-хӗлне патшалӑх пулӑшасси – Чӑваш Республикин патшалӑх влаҫӗн органӗсем студентсен отрячӗсен ӗҫ-хӗлне пулӑшса тӑрас тата хавхалантарас, вӗренекенсене социаллӑ практикӑна, ҫав шутра ӗҫлев тата экономика ӗҫ-хӗлне ӑнӑҫлӑ явӑҫтарма условисем туса парас, вӗренекенсен професси хӑнӑхӑвӗпе ӑсталӑхне йӗркелес, вӗренекенсен потенциалне аталантарас тата ӑна малалла пурнӑҫа кӗртсе пырас тӗллевсемпе тӑвакан информаци, йӗркелӳ, финанс тата ытти мерӑсен пӗрлӗхӗ.

4 статья.	Чӑваш Республикин Патшалӑх Канашӗн студентсен отрячӗсен ӗҫ-хӗлне патшалӑх пулӑшас енӗпе пурнӑҫламалли полномочийӗсем
Чӑваш Республикин Патшалӑх Канашӗн студентсен отрячӗсен ӗҫ-хӗлне патшалӑх пулӑшас енӗпе пурнӑҫламалли полномочийӗсен шутне ҫаксем кӗреҫҫӗ:
1) студентсен отрячӗсен ӗҫ-хӗлне патшалӑх пулӑшас енӗпе Чӑваш Республикин саккунӗсене йышӑнасси, вӗсене пӑхӑннине тата мӗнле пурнӑҫланине тӗрӗслесси;
2) Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн ытти полномочисене пурнӑҫласси.

5 статья.	Чӑваш Республикин Министрсен Кабинечӗн студентсен отрячӗсен ӗҫ-хӗлне патшалӑх пулӑшас енӗпе пурнӑҫламалли полномочийӗсем
Чӑваш Республикин Министрсен Кабинечӗн студентсен отрячӗсен ӗҫ-хӗлне патшалӑх пулӑшас енӗпе пурнӑҫламалли полномочийӗсен шутне ҫаксем кӗреҫҫӗ:
1) студентсен отрячӗсен ӗҫ-хӗлне патшалӑх пулӑшас енӗпе Чӑваш Республикин нормативлӑ право акчӗсене йышӑнасси;
2) студентсен отрячӗсен ӗҫ-хӗлне патшалӑх пулӑшас енӗпе патшалӑх политикине пурнӑҫлассине йӗркелесси;
3) студентсен отрячӗсен ӗҫ-хӗлне патшалӑх пулӑшас енӗпе мероприятисем палӑртакан Чӑваш Республикин патшалӑх программисене ҫирӗплетесси тата вӗсене пурнӑҫа кӗртес ӗҫе йӗркелесси;
4) студентсен отрячӗсен ӗҫ-хӗлне патшалӑх пулӑшас енӗпе Чӑваш Республикин ӗҫ тӑвакан полномочиллӗ органне (малалла ҫавӑн пекех – полномочиллӗ орган) палӑртасси;
5) Чӑваш Республикин ӗҫ тӑвакан органӗсен ӗҫ-хӗлне йӗркелесе тӑрас ӗҫе пурнӑҫласси тата вӗсем федерацин ӗҫ тӑвакан влаҫӗн территори органӗсемпе ҫыхӑнса ӗҫлессине йӗркелесси;
6) Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн ытти полномочисене пурнӑҫласси.

6 статья.	Полномочиллӗ органӑн студентсен отрячӗсен ӗҫ-хӗлне патшалӑх пулӑшас енӗпе пурнӑҫламалли полномочийӗсем
Полномочиллӗ органӑн студентсен отрячӗсен ӗҫ-хӗлне патшалӑх пулӑшас енӗпе пурнӑҫламалли полномочийӗсен шутне ҫаксем кӗреҫҫӗ:
1) Чӑваш Республикин территорийӗнче йӗркеленӗ студентсен отрячӗсен реестрне полномочиллӗ орган ҫирӗплетнӗ йӗркепе тытса пырасси;
2) Чӑваш Республикин территорийӗнче студентсен отрячӗсен членӗсем валли ӗҫ вырӑнӗсем туса паракан организацисен реестрне полномочиллӗ орган ҫирӗплетнӗ йӗркепе тытса пырасси;
3) студентсен отрячӗсен ӗҫ-хӗлне патшалӑх енчен пулӑшмалли мерӑсене ҫак Саккунпа пӑхса хӑварнӑ майсемпе тивӗҫтересси;
4) студентсен отрячӗсен ӗҫ-хӗлне пропагандӑлас тата халӑх хушшинче сарас енӗпе мерӑсем йышӑнасси;
5) студентсен отрячӗсен ӗҫ-хӗлне ҫамрӑксене явӑҫтарма условисем туса парасси;
6) студентсен отрячӗсен ӗҫ-хӗлне пулӑшу парас тӗллевпе студентсен отрячӗсемпе аслӑ пӗлӳ паракан вӗренӳ организацийӗсем, професси пӗлӗвӗ паракан вӗренӳ организацийӗсем тата ӗҫ паракансем ҫыхӑнса ӗҫлессине йӗркелесси;
7) студентсен отрячӗсем Чӑваш Республикинчи вырӑнти хӑй тытӑмлӑх органӗсемпе, обществӑлла пӗрлешӳсемпе тата студентсен отрячӗсен ӗҫ-хӗлне пулӑшас енӗпе ӗҫлекен ытти организацисемпе ҫыхӑнса ӗҫлессине йӗркелесси;
8) Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн ытти полномочисене пурнӑҫласси.

7 статья.	Студентсен отрячӗсен ӗҫ-хӗлне патшалӑх пулӑшу памалли майсем 
Студентсен отрячӗсен ӗҫ-хӗлне патшалӑх енчен ҫак майсемпе пулӑшу параҫҫӗ:
1) информаци пулӑшӑвӗ парасси;
2) йӗркелӳ пулӑшӑвӗ парасси;
3) финанс пулӑшӑвӗ парасси;
4) Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн студентсен отрячӗсен ӗҫ-хӗлне патшалӑх енчен ытти майсемпе пулӑшасси.

8 статья.	Студентсен отрячӗсен ӗҫ-хӗлне информаци пулӑшӑвӗ парасси 
Студентсен отрячӗсен ӗҫ-хӗлне информаци пулӑшӑвӗ парас енӗпе ҫак ӗҫсене туса ирттереҫҫӗ:
1) студентсен отрячӗсен ӗҫ-хӗлне ҫутатма массӑллӑ информаци хатӗрӗсемпе ҫыхӑнса ӗҫлеме пулӑшасси;
2) полномочиллӗ орган "Интернет" информаципе телекоммуникаци сетӗнчи официаллӑ сайта Чӑваш Республикин территорийӗнче йӗркеленӗ студентсен отрячӗсен реестрне, Чӑваш Республикин территорийӗнче студентсен отрячӗсен членӗсем валли ӗҫ вырӑнӗсем туса паракан организацисен реестрне тата студентсен отрячӗсен ӗҫ-хӗлне патшалӑх енчен пулӑшу парассипе ҫыхӑннӑ информацие вырнаҫтарасси;
3) студентсен отрячӗсен ӗҫ-хӗлӗ ҫинчен калакан информацие "Интернет" информаципе телекоммуникаци сетьне вырнаҫтарасси;
4) конкурссем, конференцисем, семинарсем, "ҫавра сӗтелсем", студентсен отрячӗсен презентацийӗсене тата ытти мероприятисене йӗркелес ӗҫе хутшӑнни урлӑ студентсен отрячӗсен ҫитӗнӗвӗсене аталантарма пулӑшса пырасси;
5) студентсен отрячӗсен ӗҫ-хӗлне патшалӑх пулӑшас енӗпе ирттерекен мероприятисем ҫинчен студентсен отрячӗсене пӗлтерсе тӑрасси;
6) Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн ытти информаци мероприятийӗсене ирттересси. 

9 статья.	Студентсен отрячӗсен ӗҫ-хӗлне йӗркелӳ пулӑшӑвӗ парасси 
Студентсен отрячӗсен ӗҫ-хӗлне йӗркелӳ пулӑшӑвӗ парас енӗпе ҫак ӗҫсене туса ирттереҫҫӗ:
1) вӗренекенсене студентсен отрячӗсен ӗҫ-хӗлне явӑҫтармалли мероприятисем йӗркелеме пулӑшасси;
2) студентсен отрячӗсен членӗсем валли ӗҫ вырӑнӗсем хатӗрлеме пулӑшасси;
3) ӗҫ паракансене студентсен отрячӗсене ӗҫсем тӑвас е пулӑшу ӗҫӗсем парас ӗҫе явӑҫтарма условисем туса пама хавхалантарасси;
4) студентсен отрячӗсене хӑйсен ӗҫ-хӗлне пуҫарса яма пулӑшасси;
5) Чӑваш Республикин территорийӗнче студентсен отрячӗсен ӗҫ-хӗлӗпе ҫыхӑннӑ мероприятисене йӗркелес тата ирттерес енӗпе пулӑшасси;
6) студентсен отрячӗсен ӗҫ-хӗлне йӗркелес енӗпе конкурс мероприятийӗсене ирттересси;
7) студентсен отрячӗсене вӗсен ӗҫ-хӗлӗн тӗрлӗ ыйтӑвӗсемпе консультацисем тата методика пулӑшӑвӗ парасси;
8) Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн ытти йӗркелӳ мероприятийӗсене ирттересси. 

10 статья.	Студентсен отрячӗсен ӗҫ-хӗлне финанс пулӑшӑвӗ парасси 
Чӑваш Республикин патшалӑх влаҫӗн органӗсен студентсен отрячӗсен ӗҫ-хӗлне патшалӑх пулӑшас ӗҫре Чӑваш Республикин студентсен отрячӗсен ӗҫ-хӗлне патшалӑх пулӑшас енӗпе патшалӑх программисене пурнӑҫланипе ҫыхӑннӑ тӑкакӗсене Чӑваш Республикин республика бюджетӗнчен Чӑваш Республикин патшалӑх влаҫӗн органӗсем валли уйӑракан укҫа-тенкӗ шучӗпе тата шайӗнче укҫа-тенкӗпе тивӗҫтереҫҫӗ.
Социаллӑ тӗллевлӗ коммерциллӗ мар организацисем шутланакан студентсен отрячӗсене Чӑваш Республикин патшалӑх влаҫӗн органӗсем Чӑваш Республикин "Чӑваш Республикинче социаллӑ тӗллевлӗ коммерцисӗр организацисене пулӑшу парасси ҫинчен" 2011 ҫулхи авӑн уйӑхӗн 15-мӗшӗнчи 61 №-лӗ саккунӗпе килӗшӳллӗн патшалӑх енчен пулӑшу пама пултараҫҫӗ.
11 статья. Ҫак Саккун вӑя кӗресси
Ҫак Саккун ӑна официаллӑ йӗркепе пичетлесе кӑларнӑ кунран пуҫласа вӑя кӗрет. 

	Чӑваш Республикин
Пуҫлӑхӗ
	
О. Николаев



Шупашкар хули
2024 ҫулхи ҫӗртме уйӑхӗн 19-мӗшӗ

